Alles gebeur op nuwe Argo-perseelDie nuwe Argo Tractors Suid-Afrika-perseel in Kempton Park kyk op die R21 uit. (Foto: Du Preez de Villiers) Presies een jaar nadat die boukontrakteurs aan die werk gespring het, is die nuwe Argo Tractors Suid-Afrika se perseel in Kempton Park amptelik ingewy. Simeone Morra, korporatiewe sakedirekteur en lid van die Italiaanse Morra-familie wat Argo besit, het die geleentheid bygewoon en die span in Suid-Afrika gelukgewens met dié besondere mylpaal. Argo Tractors Suid-Afrika is die vervaardiger en verspreider van Landini- en McCormick-trekkers, asook die wye reeks Maschio Gaspardo-werktuie, Morra-hooimaaktoerusting en Sigma-trekkeraanhangsels. In hierdie R100 miljoen-fasiliteit gaan Argo Tractors al sy aktiwiteite konsolideer. “Alle voltooide en halfgemonteerde trekkers en werktuie wat ingevoer word, kom hierheen, waar die montering in nege monteerstasies plaasvind. Hiervandaan word die produkte dan na ons 63 handelaars gestuur, asook na dié oor die hele Suider-Afrika heen,” sê Godfried Heydenrych, Argo Tractors Suider-Afrika se besturende direkteur. Godfried Heydenrych, Argo Tractors Suid-Afrika se besturende direkteur en Simeone Morra, Argo Tractors se korporatiewe sakedirekteur knip die lint tydens die openingseremonie van hul nuwe hoofkwartier in Kempton Park. (Foto: Verskaf) Die administrasie, bemarking, verkope, tegniese ondersteuning en onderdele, asook opleiding is ook na die nuwe perseel verskuif. Die nuutste tegnologie in trekkers en toerusting sal in die vertoonlokaal van 700 m² te sien wees. Die eerste halfgemonteerde trekkers het aangeland en is gereed om aanmekaargesit te word. (Foto: Du Preez de Villiers) Hy het vir Maroela Media gesê die moderne opleidingsentrum bestaan uit ŉ 100 m2-lesinglokaal en ŉ saal waarin praktiese opleiding op toerusting uitgevoer word. “Elkeen van ons handelaars kan hul werktuigkundiges, asook vakleerlinge hierheen stuur en ons sal vir hulle tegniese produkopleiding op die Landini- en McCormick-trekkers gee. Dit sal voordelig wees as hulle ‘n dieselmeganiese-sertifikaat en elektriese agtergrond het. “Hier word ook produkopleiding gedoen as deel van die handelaarsontwikkelingspakket. Hulle is onafhanklike entrepreneurs, maar ons verskaf die tegnologie en opleiding volgens ons handelsmerk en bied duidelike riglyne waarvolgens hulle moet werk. Dit is noodwendig tot die beste voordeel van ons kliënte, wat ŉ uitstekende ervaring en ŉ goeie diens moet kry.” Gary Halvorsen, hoëperdekrag en tweedehandse bestuurder vertel meer van die onderdele-afdeling waarin 95 000 lynitems aangehou word. (Du Preez de Villiers) Heydenrych het tydens die openingseremonie gesê dié hoofkwartier is strategies geplaas om aan die voortdurende eise van produsente oor die hele Suider-Afrika te voldoen. “Ek glo hierdie nuwe fasiliteit sal dit moontlik maak om uitstekende kliëntediens te lewer. Hierdie belegging wys nie net ons verbintenis tot landbou in dié streek nie, maar toon dat ons die ambisie het om die voorste tegnologie te gebruik om opbrengste te help verhoog, die lewens van Suid-Afrikaners te verbeter en volgehoue voedselproduksie te verseker.” Tydens die seremonie is die gordyne voor die nuutste twee Landini-modelle, die Rex-boord- en wingerdtrekker en die Powerfarm 100, gelig, asook voor sy vlagskip-McCormick, die X8. Die twee jongste Landini-modelle, die Rex en Powerfarm 100, is tydens die openingseremonie vertoon. (Foto: Du Preez de Villiers) “Die Rex is in Italië, spesiaal vir Suid-Afrikaanse omstandighede, ontwerp. Hy word met of sonder ‘n kajuit vrygestel in modelnommers, 80 en 90. Aangesien ons een van die leiers in die wingerd- en boord-trekkersegment is, is hierdie model baie belangrik vir ons,” sê Heydenrych. Die Powerfarm is slegs ‘n kajuittrekker en is beskikbaar in modelnommers 100, 110 en 120. Dié een is die eerste toetsmodel in die land en volgens Heydenrych sal die produksiemodelle oor ŉ maand aanland. “Hierdie kajuitmodel is ŉ gesofistikeerde Europese trekker wat vir ŉ verskeidenheid van take ingespan kan word.” Die McCormick X8 is tans die grootste trekker in die Argo-stal en is met ŉ 215 kW-, vlak-3-enjin en deurlopende veranderlike ratkas (CVT) toegerus. “Hierdie trekker met sy 215 kW-enjin werk optimaal saam met die CVT-ratkas om minder krag te verloor en kan dus met 230 kW-enjins meeding. Sy brandstofverbruik is ook meer ekonomies.” “Ons het ses maande lank spesiaal met die trekker gewerk om dit vir Suid-Afrikaanse omstandighede aan te pas. Omdat dit hier warmer is as in Europa en ons ook baie hoër bo seespieël in dunner lug werk, moet die trekker harder werk, maar steeds sy werk kan doen. Nou is hy baie gewild en ons kan nie voorbly nie.” Die McCormick X8 is Argo Tractors se grootste trekker. (Foto: Du Preez de Villiers) Die gebou beslaan ŉ oppervlakte van 6 000 m² en onder die gebou is ŉ massiewe reservoir van 100 m by 50 m by 4 m gebou wat tydens ŉ wolkbreuk die reënwater kan opgaar sodat die gebou nie oorstroom nie. Agterna kan die water dan teen ŉ stadiger tempo in die stelsel vrygelaat word. Daar is ook ŉ kragopwekker wat gereed staan vir beurtkrag en ŉ sonkragstelsel is in aanbou. Argo Tractors se trekkers en werktuie wag om na hul nuwe eienaars gestuur te word. (Foto: Du Preez de Villiers)